BLA พุ่ง 5.29% นิวไฮในรอบ 5 เดือน คาดเก็งงบฯ Q2 พลิกมีกำไร
BLA พุ่ง 5.29% ทำนิวไฮในรอบกว่า 5 เดือน ล่าสุด ณ เวลา 14.40 น. ราคาอยู่ที่ 44.75 บาท บวก 2.25 บาท หรือ 5.29% สูงสุดที่ 44.75 บาท ต่ำสุดที่ 42.75 บาท มูลค่าซื้อขายที่ 384.70 ล้านบาท โบรกฯ แนะ "เก็งกำไร" เป้า 43 บาท คาดงบฯ Q2/59 พลิกเป็นกำไรไม่ต่ำกว่า 4 พันลบ.หลังคปภ.อนุมัติใช้เกณฑ์ใหม่-ตั้งสำรองฯน้อยลง
3 ส.ค. 2559

ผู้สื่อข่าวรายงานว่า ราคาหุ้นบริษัท กรุงเทพประกันชีวิต จำกัด (มหาชน) หรือ BLA ณ เวลา 14.45 น. ราคาอยู่ที่ 44.75 บาท บวก 2.25 บาท หรือ 5.29% สูงสุดที่ 44.75 บาท ต่ำสุดที่ 42.75 บาท มูลค่าซื้อขายที่ 384.70 ล้านบาท ขณะที่ดัชนีตลาดหุ้นไทยโดยรวมบวก 0.25% คาดงบฯ Q2/59 พลิกเป็นกำไรไม่ต่ำกว่า 4 พันลบ.หลังคปภ.อนุมัติใช้เกณฑ์ใหม่-ตั้งสำรองฯน้อยลง

ด้าน บล.ฟินันเซีย ไซรัส ระบุในบทวิเคราะห์ว่า แนะ”ซื้อเก็งกำไร” BLA คาดเบื้องต้นไตรมาส 2/59 พลิกเป็นกำไรไม่ต่ำกว่า 4 พันล้านบาท จากไตรมาส 1/59 ที่ขาดทุนสุทธิ 6.9 พันล้านบาท จากการกลับรายการเงินสำรองเบี้ยประกันชีวิตส่วนเกินที่มีอยู่ 1 หมื่นล้านบาท ซึ่งคณะกรรมการกำกับและส่งเสริมการประกอบธุรกิจประกันภัย (คปภ.) เพิ่งอนุมัติให้ใช้เกณฑ์ใหม่ ทำให้การตั้งสำรองน้อยลง การกลับรายการจึงเป็นไปได้ตั้งแต่ 0-1 หมื่นล้านบาท ขณะเดียวกันผลตอบแทนจากการลงทุนดีขึ้นจากไตรมาสก่อน ชดเชยยอดขายเบี้ยใหม่ที่ชะลอตามฤดูกาลได้ โดยมีแนวโน้มปรับเพิ่มกำไรและราคาพื้นฐานที่ให้ไว้ 43 บาท